b'\n_START_ARTICLE_\nMordhau\n_START_SECTION_\nRazvoj\n_START_PARAGRAPH_\nVodja razvoja je Marko Grgurovi\xc4\x8d, doktorski \xc5\xa1tudent ra\xc4\x8dunalni\xc5\xa1tva in informatike ter asistent na Univerzi na Primorskem, ki se je odlo\xc4\x8dil izkoristiti pomanjkanje tovrstnih iger na trgu. Z izdelavo je za\xc4\x8del sam v prostem \xc4\x8dasu, kasneje pa je v projekt pritegnil mednarodno ekipo \xc5\xa1e devetih programerjev, grafi\xc4\x8dnih oblikovalcev in animatorjev ter leta 2017 ustanovil podjetje Triternion. Zgrajena je na igralnem pogonu Unreal Engine 4._NEWLINE_Igra je dobila ime po prijemu iz nem\xc5\xa1ke \xc5\xa1ole me\xc4\x8devanja, pri katerem vitez prime za rezilo me\xc4\x8da in posku\xc5\xa1a z obte\xc5\xbeenim ro\xc4\x8dajem udariti oklepljenega nasprotnika po glavi._NEWLINE_Preskusna razli\xc4\x8dica je pritegnila veliko pozornosti in ko so spomladi 2017 za financiranje zagnali kampanjo na platformi Kickstarter, so osnovni cilj dosegli v manj kot 24 urah ter do konca zbrali skoraj 300.000 USD sredstev. To je omogo\xc4\x8dilo nadaljnji razvoj in izid konec aprila 2019.\n_START_SECTION_\nOdziv\n_START_PARAGRAPH_\nTudi ob izidu se je igra izkazala za uspe\xc5\xa1nico in postala najbolje prodajani naslov na servisu Steam, ki je najve\xc4\x8dji trg videoiger na svetu. V manj kot tednu od izida so prodali 200.000 izvodov, kar je podjetju prineslo ve\xc4\x8dmilijonski prihodek. Zaradi ne povsem pri\xc4\x8dakovanega uspeha pa je imelo podjetje v prvih dneh veliko te\xc5\xbeav z vzdr\xc5\xbeevanjem stre\xc5\xbenikov, ki niso zmogli navala igralcev, zaradi \xc4\x8desar je veliko kupcev poro\xc4\x8dalo o te\xc5\xbeavah pri povezovanju in igranju._NEWLINE_Ocenjevalci so pohvalili predvsem razdelan sistem napadalnih gibov, kaoti\xc4\x8dno, a zabavno bojevanje v mno\xc5\xbeici in dobro grafi\xc4\x8dno podobo.'